Otvorena znanost u Hrvatskoj

Webinar: Discovering the FAIR Cookbook
2021-05-26 14:00 - 14:30 UTC
FAIRplus projekt poziva Vas da sudjelujete na predstavljanju FAIR kuharice – proizvoda koji je razvijen suradnjom istraživača i kolega zaduženih za upravljanje podacima u području prirodnih znanosti. Cilj FAIRplus projekta je razviti alate i smjernice za upravljanje podacima po FAIR načelima.
Što su razvili i kako vam može pomoći saznajte 26.5.2021. u 14h. Prijava na linku.

Dani e‑infrastrukture 2021
2021-04-28 09:00 - 2021-04-29 15:10 UTC
Sveučilišni računski centar (Srce) kroz svoju godišnju konferenciju Srce Dani e-infrastrukture, koja se standardno održava u travnju, okuplja predstavnike uprava visokih učilišta i javnih instituta, istraživače, nastavnike, IT stručnjake, urednike znanstvenih časopisa, knjižničare i sve zainteresirane za unaprjeđenje sustava znanosti i visokog obrazovanja uz pomoć tehnologije.
Ove godine, konferencija Dani e-infrastrukture Srce DEI 2021 održat će se u potpunosti virtualno, 28. i 29. travnja 2021. godine.
Srce ove godine obilježava 50 godina svojeg djelovanja, a drugi dan ovogodišnje konferencije, 29. travnja, ujedno je i datum osnivanja Srca. Naš ćemo rođendan proslaviti radno, predstavljajući vam novosti u našim aktivnostima, značajne nacionalne i europske inicijative i projekte koji već doprinose unaprjeđenju sustava ili će ga oblikovati u budućnosti.
Konferencija se i u 2021. godini održava u sklopu strateškog projekta Hrvatski znanstveni i obrazovni oblak (HR-ZOO). Projekt HR-ZOO za cilj ima uspostavu računalnog i podatkovnog oblaka koji će biti temeljna sastavnica nacionalne istraživačke i inovacijske e-infrastrukture s namjerom da se akademskoj i istraživačkoj zajednici dugoročno osiguraju napredni računalni i spremišni resursi te mrežna povezanost nužna za modernu i multidisciplinarnu znanost, vrhunska istraživanja i obrazovni sustav budućnosti.
Uz pozvana predavanja pripremamo niz predavanja, rasprava, okruglih stolova i radionica usmjerenih na neki od relevantnih aspekata e-infrastrukture, sve s ciljem osnaživanja sustava znanosti i visokog obrazovanja te pripreme za promjene koje tehnologija donosi – digitalnu transformaciju.
Ove godine u fokusu će biti teme vezane uz međunarodne i nacionalne inicijative za otvorenu znanost, digitalizaciju mobilnosti studenata, razvoj kompetencija za računarstvo visokih performansi, sigurnost i pouzdanost elektroničkih identiteta, informacijske sustave u znanosti i obrazovanju te učenje i poučavanje uz pomoć tehnologije. Sa željom da sudionicima konferencije omogućimo što više saznanja vezanih za ključne usluge Srca, tijekom konferencije voditelji i članovi usluga sudionicima će biti na raspolaganju za pojedinačna pitanja.

Podne manje kvarat: utorkom o otvorenoj znanosti
2021-02-16 11:45 - 12:30 (Europe/Helsinki) | Zoom
Odjel za informacijske znanosti Sveučilišta u Zadru pokrenuo je seriju kratkih online predavanja na temu otvorene znanosti i znanstvene komunikacije. Predavanja će se održavati od veljače do lipnja 2021. godine, svaki drugi utorak (iznimno u veljači zbog nenadanog kasnijeg početka) putem Zoom aplikacije, a svako predavanje trajat će okvirno 45 minuta. Serija predavanja namijenjena je studentima, znanstvenicima, nastavnicima, urednicima, recenzentima, knjižničarima i svima onima koji promišljaju o suvremenijoj i transparentnijoj znanstvenoj komunikaciji u svojim okruženjima.

Glavni govornici na predavanjima bit će Bojan Macan, voditelj Centra za znanstvene informacije Instituta Ruđer Bošković, Iva Melinščak Zlodi, iz Knjižnice Filozofskog fakulteta u Zagrebu, i Jadranka Stojanovski, umirovljena izvanredna profesorica na Sveučilištu u Zadru i knjižničarka na Institutu Ruđer Bošković. U utorak, 16. veljače, u 11:45 sati Bojan Macan i Jadranka Stojanovski održat će prvo u nizu od tri predavanje, a bavit će se temom „Kako otvorenost pridonosi znanosti“.
Za sve koji se iz bilo kojeg razloge neće moći pridružiti na Zoom aplikaciji, sva predavanja će se istovremeno prikazivati na YouTube kanalu Odjela za informacijske znanosti Sveučilišta u Zadru gdje će također biti moguće postavljati pitanja. Sve novosti i aktivnosti vezano uz Podne manje kvarat moguće je pratiti i na njihovom Facebook profilu, a ostale informacije o predavačima, načinu povezivanja i slično možete pronaći na Facebook događanju „Podne manje kvarat: Utorkom o otvorenoj znanosti“.
